Upplýsingavefurinn www.hjartalif.is hefur verið endurnýjaður og fengið nýtt útlit en heimasíðan er upplýsingaveita í almannaþágu um hjarta - og æðasjúkdóma . Á vefnum er að finna víðtækar upplýsingar fyrir hjartasjúklinga og aðstandendur þeirra um hin ýmsu hjartans mál . Hjarta - og æðasjúkdómar eru algengasta dánarorsök á Íslandi og því mikilvægt að fólk hafi gott aðgengi að upplýsingum og fróðleik þeim tengdum . Í mars næstkomandi fagnar vefurinn fimm ára afmæli en síðan hefur verið í stöðugum vexti frá stofnun . Árið 2008 fékk vefurinn Íslensku vefverðlaunin sem besti einstaklingsvefurinn árið 2007 . 24% þeirra er heimsækja vefinn eru hjartasjúklingar , 23% aðstandendur og 21% starfsfólk heilbrigðisstofnanna . Einnig sækir áhugafólk um þessi málefni vefinn mikið . Stofnendur www.hjartalif.is eru hjónin Björn Ófeigsson og Mjöll Jónsdóttir en Björn fékk hjartaáfall árið 2003 og hefur frá stofnun vefsins unnið að því að veita almenningi sem bestar upplýsingar um hjarta - og æðasjúkdóma . „ Þegar ég fékk hjartaáfall var ég ráðvilltur og vantaði upplýsingar en hvergi var hægt að nálgast þær auðveldlega á einni síðu . Upplýsingar eru hin raunverulega forvörn þegar kemur að hjarta - og æðasjúkdómum og því nauðsynlegt að fólk hafi auðvelt aðgengi að efni tengdum sjúkdómunum , ” segir Björn .